ያሃ ቁምጣ ለባሹ፤ ባለ ፈርጣማ ወዛም ባቱ፤ ክላሽ አንጋቹ፤ ዛሬ ክላሹን አስቀምጦ ሽመሉን ጫንቃው ላይ አጋድሞ ያለሳዓቱ ቀትር ላይ ከመንደሮች ጀርባ ባለው ትልቅ ተራራ ጫፍ ላይ ወጥቷል፡፡ ተራራው እንደ ወደል ዘንዶ አግድሞ የተዘነበለ ነው፡፡ በመሆኑም ከተራራው በስተግራና በቀኝ ላሉ ሰዎች ለመገናኘት ሰዓትን ይፈጅባቸዋል፡፡ ወዲያ መንደር እና ወዲ መንደር እያሉም በአሽሙር ይሰዳደባሉ፡፡

ወዲ ምንደር ቀኑ ሰባት በመሆኑ ወንዶች፣ ሴቶች፣ ህፃናት በየአቅራቢያቸው ተሰብስበው ይጫወታሉ፡፡ ከአስተሪዎ ማሪያም የተረፈውን፤ ዳቦ ቆሎ እየቃሙ፤ ጠላቸውን እየጨለጡ፣ አስሩን ያነሳሉ፤ አስሩን ይጥላሉ፡፡

ተራራው ላይ የወጣው ወጠምሻ፤ እንደ ቀበሮ ከአንገቱ ቀና ቀና ብሎ መንደሩን በጩኀት አናወጠው፡፡ "ው------ው------ው-----ው----" የሰፈሩ ሰው ባንዴ ፀጥ አለ፡፡ "አሽስቲ፤ %rš" አለች ይርገዱ፡፡ ይርገዱ፤ ሲገዛ እንደ ሃር ነጭ የነበር፤ አሁን እንደ ማሰሻ የነተበ ጥብቆ ለብሳለች፡ ለስራ እነዲመቻት ከኋላዋ ትክሻዋ ላይ ሰብስባ ቋጥራዋለች፤ ደሞም ከፊቷ ጫፉን አንስታ በወፍራሙ መቀነቷ ሸጉጣዋለች፡፡ ጩኸቱን ስትሰማ ማሰሻውን የጋለው ምጣድ ላይ ትታ ተንደርድራ ወጣች፡፡ ሌሎች ወንዶች ግን፤ ባሉበት እቤት ክው ብለው ቀሩ፡፡ "%ሻማ፣ %ሻ" አለች ደግሞ እስኪጮህ፡፡ ወዳጅ ጎረቤቶችም ጠላቸውን አስቀመጡ፤ ዳቦቆሎ ማላመጣቸውን አቆሙ፤ አይኖቻቸውን የጎሪጥ ወሽቀው እርስ በእርስ እየተያዩ፤ አንዳንድ ጀሯቸውን ወደ ተራራው አዙረው ፤ አፋቸውን ከፍተው ቀና ብለው ጩኸቱን ማዳመጥ ጀመሩ፡፡ "ው………… ው…………" አለና ሶስተኛውን ጩኸት መልክቱን ማስተላለፍ ጀመረ፡፡ "አ.ባ.ሙ.ላ.ቱ……. ሙ.ቷል.ና፣ አ..ቃብሩኝ አ..ላቅሱኝ… ት.ብላ.ች.ኋል" አለ፡፡ ይኸኔ መንደሩ ተርመሠመሠ፡፡

"ምነ አፍር ብበላ፣ "ምነ አፍር ብበላ፣ አፈር ልብላ" ቤት ውስጥ የነበርችዋ መነኩሴ ደረቷን እየደቃች፡፡ ይርገዱ ግን የሰውየውን ጩኸት ተቀብላ አስተጋባች፡፡ እንደ እብድ አደረጋት፡፡ ወዲያው ወደ ጓዳ ዘላ ገባች፡፡ መነኩሴዋ እና አንድ ሌላ ኮረዳ፤ ሁለት ሁነው ግብግብ ገጠሟት፡፡ ይርገድ ወደ ጓዳ፤ እነሱ ወደ ውጪ ይላፉ ጀመር፡፡ ወንዶቹ ምን እያደረጉ እንደሆነ አልገባቸውም፡፡ ይርገዱ አሸንፋቸው ጓዳ ገባችና፤ የጋለውን ማሰሻ አነሳች "%ር ኑማ ጎበዝ ፊቷን ልትፈጀው ነው" አሉ መነኩሴዋ፤ ወዲያው የቀኝ ፊቷን በትኩስ ማሰሻ ገሸለጠችው፡፡ የግራዋን ሳደግመው ወንዶቹ ደረሱባት፡፡ "ቀማት ማላቨቻውን ቀማት" ተባባሉና፤ ማሰሻውን ተቀብለዋት ወደ ውጪ አወጧት፡፡ ይርገዱ ግን በጥብቆዋ ጫፍ የግራ ፊቷን ደጋግማ ፈተገችው፡፡ መነኩሴዋ ትታገላለች፤ ከደቂቃዎች በኋላ ያች አንገቷ በጥቁራ ሠንሠለት ያጌጠ፤ አገጯ ላይ የ "ቆ" ምልክት ያለችባት፤ በፈገግታዋ ስንቱን ያሸበረች፤ ባለ ድንቡሽቡሽ ጉንጭ ይርገዱ ተቀየረች፤ ልላ ሰው ሆነች፡፡ የቀኝ ፊቷ የዝንጀሮ ቂጥ መስሏል፤ የግራ ፊቷም እንዝዝ መስሎ በልዟል፡፡ ትጮሃለች፣ ታለቅሳለች፤ ደሞ አቋርጣ ታወራለች፡፡ "እናንተ ሰልስትና አግንቸው ደናውን አልነበር" ትላለች፤ ክፉው ግዜ ግን ሄደ፡፡ መሸ ይርገዱም ሰክና ማልቀስ ጀመረች፤ አባ ሙላት የመንደሩ ሰው ያወጣለት ስም ነው፡፡ ቤታቸው ሁሌም ሙሉ ነው፤ እንግዳ ጠፍቶ አያውቅም "ክፍት ውሎ ክት ይደር" ይሉታል ሰዎች ሲመርቁት፡፡ አንደኛው ማንም ጠላት የለህ፣ ሁሉ ወዳጅህ ነው ክፍ ቢውል፣ ክፍት ቢያድር ምንም አትሆንም ሲሉት ነው፡፡ ሁለኛ፤ የተራበ፣ የተቸገር፣ በማነኛውም ሰዓት ይመጣልና አንተ ተስፋቸው ነህ፣ አትዝጋባቸው ሲሉት ነው፡፡

ታዲያ ከቅርብ ጊዜ ወዲህ አባ ሙላት የይርገዱ ወንድም፣ ልጃቸውን፣ ባለቤታቸውን እና ታላቅ ወንድማቸውን አጥተዋል፡፡ መነኩሴዋ ያሃ ምርቃት ትዝ አላቸውና እንዲህ ሲሉ ተቃኙ፤ ለምራታቸው ወንድም ለአባ ሙላት፤

"ክፍት ውሎ ክፍት ይድር ብለው ሲመርቁ

ቤቱም ክፍት አደረ ሰዎችም አለቁ፡፡"